b'\n_START_ARTICLE_\nGuerra Civil russa\n_START_SECTION_\nAntecedents\n_START_PARAGRAPH_\nEl conflicte t\xc3\xa9 el seu inici en la signatura entre R\xc3\xbassia i Alemanya del tractat de Brest-Litovsk l\'any 1918, amb el qual acabava la participaci\xc3\xb3 russa en la Primera Guerra mundial i a la vegada mostrava al m\xc3\xb3n la debilitat amb qu\xc3\xa8 es trobava el nou r\xc3\xa8gim sovi\xc3\xa8tic, ja que aquest va haver de fer enormes concessions territorials._NEWLINE_Trotski, nomenat "comissari del poble", va reorganitzar amb molt d\'\xc3\xa8xit l\'ex\xc3\xa8rcit de "treballadors i camperols" conegut com l\'Ex\xc3\xa8rcit Roig, que havia estat creat el 1918. Cap a 1921, aquest ex\xc3\xa8rcit, el componien uns 5 milions de soldats. _NEWLINE_El general Anton Denikin, al sud, i l\'almirall Alexander Koltxak a Sib\xc3\xa8ria van ser els dos principals dirigents dels ex\xc3\xa8rcits blancs. Integrats per militars de carrera i, en bona part, voluntaris, els ex\xc3\xa8rcits blancs gaudien d\'una millor preparaci\xc3\xb3 militar i disciplina, per\xc3\xb2 eren molt inferiors en nombre respecte als roigs.\n_START_SECTION_\nDesenvolupament de la guerra\n_START_PARAGRAPH_\nEl primer intent per a prendre el poder contra els bolxevics va ser l\'aixecament K\xc3\xa9renski-Krasnov l\'octubre de 1917. Va tenir el suport de l\'amotinament Junker a Petrograd, per\xc3\xb2 va ser r\xc3\xa0pidament ven\xc3\xa7ut per la Gu\xc3\xa0rdia Roja. Anglaterra, Fran\xc3\xa7a i Estats Units, entre d\'altres, van intervenir al costat dels Blancs. Despr\xc3\xa9s que els aliats van derrotar els imperis centrals al novembre de 1918, van continuar la seva intervenci\xc3\xb3 en la guerra contra el bolxevisme per la seva por que la Guerra Civil russa deriv\xc3\xa9s en una revoluci\xc3\xb3 socialista mundial. Lenin va ser sorpr\xc3\xa8s per l\'esclat de la Guerra Civil i, en principi, subestim\xc3\xa0 les forces que s\'aixecaven en contra del nou estat. _NEWLINE_Els grups que en principi es van aixecar contra els bolxevics eren principalment generals contrarevolucionaris i tropes cosaques locals que van declarar la seva lleialtat al govern provisional. Entre ells, estaven Aleksei Maks\xc3\xadmovitx Kaledin i Piotr Nikol\xc3\xa0ievitx Krasnov (cosacs del Don), Aleksandr D\xc3\xbatov i Grigory Mij\xc3\xa1ilovich Semenov (cosacs d\'Orienburg i de Baikal, respectivament). Al novembre, el general Mikha\xc3\xafl Vass\xc3\xadlievitx Aleks\xc3\xa9iev, el comandant en cap tsarista m\xc3\xa9s antic, va comen\xc3\xa7ar a organitzar una mil\xc3\xadcia de voluntaris a Novotxerkassk. El desembre s\'hi van sumar Lavra Georgui\xc3\xa9vitx Kornilov, Denikin i molts d\'altres. Ajudats per Kaledin, van prendre Rostov al desembre. _NEWLINE_Malgrat tot, els cosacs no tenien desitjos de lluitar. Al gener, quan va comen\xc3\xa7ar l\'ofensiva bolxevic sota el comandament de Vlad\xc3\xadmir Aleksandrovitx Ant\xc3\xb3nov-Ovs\xc3\xa9ienko, els cosacs van deixar sol Kaledin, que va acabar per su\xc3\xafcidar-se. Les forces d\'Ant\xc3\xb3nov-Ovs\xc3\xa9ienko van recuperar Rostov i el 23 de mar\xc3\xa7 de 1918 es va declarar l\'ef\xc3\xadmer Rep\xc3\xbablica Sovi\xc3\xa8tica del Don. L\'ex\xc3\xa8rcit voluntari va ser evacuat al febrer i va escapar a Kuban, on es va reunir amb els cosacs de Kuban per muntar un assalt a Ekaterinodar. Kornilov va ser assassinat el 13 d\'abril i el comandament va passar a Denikin, que va tornar al Don. All\xc3\xa0, els bolxevics van allistar la poblaci\xc3\xb3 local i la mil\xc3\xadcia de voluntaris va trobar nous reclutes._NEWLINE_A principi de la primavera de 1918, el Partit Social-Revolucionari i els menxevics es van unir a la lluita armada. En principi, eren forts opositors del conflicte b\xc3\xa8l\xc2\xb7lic amb els bolxevics, per\xc3\xb2 el tractat de pau amb Alemanya canvi\xc3\xa0 el seu punt de vista. Van poder haver estat una seriosa amena\xc3\xa7a, ja que comptaven amb el suport i l\'autoritat emanada de la seva vict\xc3\xb2ria en les eleccions a l\'Assemblea Constituent Russa el 1918. No obstant aix\xc3\xb2, necessitaven el suport de les armes. Un intent d\'hora de reclutar tropes de Let\xc3\xb2nia el juliol de 1918, dut a terme pel Partit Socialista Revolucionari, va acabar en rotund frac\xc3\xa0s. La Legi\xc3\xb3 Txecoslovaca va acabar per anar en ajuda de la contrarevoluci\xc3\xb3 democr\xc3\xa0tica. La Legi\xc3\xb3 Txeca havia estat part del vell ex\xc3\xa8rcit rus i per a l\'octubre de 1917 s\'havien allistat al voltant de 30.000 soldats, majorit\xc3\xa0riament expresoners de guerra i desertors de l\'ex\xc3\xa8rcit austrohongar\xc3\xa8s. Auspiciada per Tom\xc3\xa1s Masaryk, la legi\xc3\xb3 va ser rebatejada amb el nom de \xc2\xabCos de l\'Ex\xc3\xa8rcit txec\xc2\xbb._NEWLINE_Un acord dels txecoslovacs amb el govern bolxevic per travessar el mar per Vladivostok va fracassar per un intent comunista de desarmar el Cos txec, i aquesta for\xc3\xa7a va acabar per revoltar-se el juny de 1918 a Chelyabinsk, negant-se a obeir vermells i blancs. En un mes, els txecoslovacs controlaven gran part de l\'oest de Sib\xc3\xa8ria i part de la regi\xc3\xb3 del riu Volga i els Urals. Per al mes d\'agost, el seu control s\'havia expandit de tal manera que Sib\xc3\xa8ria (i el seu preuat subministrament de gra) va quedar exclosa de la resta de R\xc3\xbassia. _NEWLINE_Els menxevics i el Partit Socialista Revolucionari van donar suport a l\'acci\xc3\xb3 contra el control dels subministraments d\'aliments exercit pels soviets. El maig de 1918, amb el suport dels txecoslovacs, van prendre Samara i Sar\xc3\xa0tov, establint el Comit\xc3\xa8 de Membres de l\'Assemblea Constituent. Per juliol, l\'autoritat dels menxevics es va estendre a una gran part de l\'\xc3\xa0rea que es trobava sota domini txec. Van intentar reprendre les operacions contra Alemanya i van comen\xc3\xa7ar a formar el seu propi ex\xc3\xa8rcit. Tamb\xc3\xa9 van implementar un programa de reformes socialistes, per\xc3\xb2 sense els profunds canvis econ\xc3\xb2mics que els soviets estaven realitzant i que eren tan populars._NEWLINE_S\'estaven desenvolupant una mena de governs conservatius i nacionalistes dominats pels baskirs, els kirguizis i els t\xc3\xa0rtars, i tamb\xc3\xa9 un Govern Regional Siberi\xc3\xa0 a Omsk. El setembre de 1918, tots els governs antisovi\xc3\xa8tics es van reunir a Uf\xc3\xa0 i van acordar formar un nou govern provisional rus a Omsk, encap\xc3\xa7alat per un directori format per cinc integrants: tres del Partit Socialista Revolucionari (Avks\xc3\xa9ntiev, B\xc3\xb3ldyrev i Zenz\xc3\xadnov) i dos Kadets (Vinogradov i Volgog\xc3\xb3dskii). _NEWLINE_R\xc3\xa0pidament, el nou govern va ser influ\xc3\xaft pel Govern Regional Siberi\xc3\xa0 i el seu nou ministre de guerra Aleksandr Vas\xc3\xadlievich Kolchak, que disposava de la for\xc3\xa7a militar que no tenia el nou govern. El 18 novembre 1918, Kolchak va ser erigit com a dictador per un cop d\'estat. Els membres del directori van ser arrestats i Kolchak va ser ascendit a almirall, proclamant-se a si mateix com el "governant suprem" de R\xc3\xbassia._NEWLINE_Per als sovi\xc3\xa8tics, aquest canvi de comandament era un problema militar i una vict\xc3\xb2ria pol\xc3\xadtica, ja que titllava els seus oponents de reaccionaris antidemocr\xc3\xa0tics, a m\xc3\xa9s que el sobtat ascens de Kolchak generava les immediates suspic\xc3\xa0cies entre els altres generals blancs, augmentant les dissensions en un b\xc3\xa0ndol que ja era desorganitzat. Per\xc3\xb2, com els soviets temien, Kolchak va provar ser un comandant capa\xc3\xa7. Despr\xc3\xa9s d\'una reorganitzaci\xc3\xb3 del seu Ex\xc3\xa8rcit Popular, Kolchak, amb les seves forces, va irrompre a Perm i va expandir el seu control sobre territori sovi\xc3\xa8tic. _NEWLINE_En territori sovi\xc3\xa8tic, seguint el Cinqu\xc3\xa8 Congr\xc3\xa9s Soviet de juliol, dos esquerrans del Partit Socialista Revolucionari (Yakov Bly\xc3\xbamkin i Nicolay Andr\xc3\xa9yew) van assassinar l\'ambaixador alemany a Moscou, comte Mirbach, en un intent de provocar els alemanys i reprendre les hostilitats. Un altre esquerr\xc3\xa0 del Partit Socialista Revolucionari va capturar prominents bolxevics i va intentar aixecar l\'Ex\xc3\xa8rcit Roig contra el r\xc3\xa8gim._NEWLINE_Els soviets van poder aplacar els aixecaments locals organitzats pel Partit Socialista Revolucionari i els anarquistes. Lenin es va disculpar personalment davant els alemanys per l\'assassinat, tot i que era improbable una repres\xc3\xa0lia alemanya per estar immersos en plena campanya occidental. Hi va haver arrestos massius a l\'ala esquerra del Partit Socialista Revolucionari i els dos actes terroristes que van tenir lloc m\xc3\xa9s tard, entre aquests l\'atac a Lenin, que el va deixar ferit, van derivar en l\'expulsi\xc3\xb3 dels menxevics i del Partit Socialista Revolucionari dels soviets.\n_START_SECTION_\nReorganitzaci\xc3\xb3 de l\'Ex\xc3\xa8rcit Roig\n_START_PARAGRAPH_\nAt\xc3\xa8s que el desenvolupament d\'una guerra civil a R\xc3\xbassia es tornava inevitable i imminent a partir de la signatura del tractat de Brest-Litovsk, Lev Trotski va ser designat comissari de guerra el 1918. Des d\'un centre de la Gu\xc3\xa0rdia Roja, que havia estat armat pel govern provisional, Trotski va reconstruir l\'Ex\xc3\xa8rcit Roig mitjan\xc3\xa7ant el reclutament. Per a l\'any 1921, els bolxevics van comandar al voltant de cinc milions de soldats, incloent-hi 50.000 antics oficials tsaristes convocats per entrenar els reclutats._NEWLINE_La pol\xc3\xadtica del comunisme de guerra li va atorgar prioritat a l\'Ex\xc3\xa8rcit Roig. Mentre els bolxevics controlaven les principals regions industrials, tamb\xc3\xa9 estaven relativament ben equipats. Els millors sistemes de comunicaci\xc3\xb3, en particular els trens, estaven sota el control dels bolxevics, i permetien que tant els soldats com els subministraments necessaris fossin velo\xc3\xa7ment transportats al camp de batalla, en establir-se l\'administraci\xc3\xb3 bolxevic sobre tots els mitjans de transport, permetent-ne un maneig efica\xc3\xa7._NEWLINE_Els avantatges m\xc3\xa9s importants que tenia l\'Ex\xc3\xa8rcit Roig sobre l\'Ex\xc3\xa8rcit Blanc eren disciplina i capacitat de lideratge. Mentre que Lenin era el l\xc3\xadder indiscutible del Partit Bolxevic, Trotski era el brillant organitzador militar dirigint activitats en els fronts de la guerra. Viatjant en el seu llegendari tren, va augmentar la moral a l\'Ex\xc3\xa8rcit Roig i va dissenyar estrat\xc3\xa8gies. Tamb\xc3\xa9 reintrodu\xc3\xad una estricta disciplina, despr\xc3\xa9s d\'un curt per\xc3\xadode d\'igualtat sota la Primera Ordre Soviet; en adonar-se que la igualtat entre soldats impedia la disciplina necess\xc3\xa0ria per a l\'esfor\xc3\xa7 de guerra, Trotski reimplanta la disciplina militar de l\'\xc3\xa8poca tsarista, aix\xc3\xad com les jerarquies i el principi d\'obedi\xc3\xa8ncia. Els desertors eren afusellats, aix\xc3\xad com els que desobe\xc3\xafssin ordres, mentrestant comissaris pol\xc3\xadtics i bolxevics compromesos eren posats en diferents rangs per assegurar la lleialtat dels soldats.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nAl final de la Guerra Civil, la R\xc3\xbassia Sovi\xc3\xa8tica es trobava exhausta i arru\xc3\xafnada. Les sequeres de 1920 i 1921 i la fam de 1921 van empitjorar la situaci\xc3\xb3. La guerra es va cobrar al voltant de nou milions de vides tan sols uns mesos despr\xc3\xa9s de la Revoluci\xc3\xb3 d\'Octubre. Un mili\xc3\xb3 de persones moriren per efectes indirectes de la guerra. Un altre mili\xc3\xb3 abandonaren R\xc3\xbassia escapant dels estralls de la guerra i de la fam. Aquesta fracci\xc3\xb3 d\'emigrants inclo\xc3\xafa gran part de la poblaci\xc3\xb3 educada. _NEWLINE_El comunisme de guerra va salvar el govern sovi\xc3\xa8tic durant la Guerra Civil, per\xc3\xb2 l\'economia russa va decaure fins a estancar-se. La ind\xc3\xbastria privada i el comer\xc3\xa7 van ser proscrits i el recentment establert i poc estable govern era incapa\xc3\xa7 de dirigir l\'economia per satisfer les necessitats del devastat poble rus. S\'estima que la producci\xc3\xb3 total de les mines i f\xc3\xa0briques va caure el 1920 a un 20% del nivell anterior a la guerra mundial._NEWLINE_Per 1921, la terra conreada era nom\xc3\xa9s el 62% de l\'\xc3\xa0rea de preguerra i el rendiment de la collita era nom\xc3\xa9s el 37% del rendiment normal. El nombre de cavalls va disminuir de 35 milions el 1916 a 24 milions el 1920, i el bestiar de 58 a 37 milions. La taxa de canvi per al d\xc3\xb2lar dels Estats Units va pujar de 2 rubles el 1914 a 1.200 el 1920. _NEWLINE_La combinaci\xc3\xb3 dels efectes de la Primera Guerra mundial i de la Guerra Civil russa va deixar una gran cicatriu en la societat russa, tot i que la Uni\xc3\xb3 Sovi\xc3\xa8tica va ser capa\xc3\xa7 de suportar una in\xc3\xa8dita recuperaci\xc3\xb3 econ\xc3\xb2mica sobre la base de la Nova Pol\xc3\xadtica Econ\xc3\xb2mica (NEP).'